送王伯敭守虢
作者：蘇軾
朝代：宋

paragraphs: 華山東麓秦遺民，當時依山來避秦。
至今風俗含古意，柔桑綠水招行人。
行人掉臂不回首，爭入崤函土囊口。
惟有使君千里來，欲飲三堂無事酒。
三堂本來一事無，日長睡起聞投壺。
牀頭硯石開雲月，澗底松根劚雪腴。
山棚盜散人安寢，勸買耕牛發陳廩。
歸來只作水衡卿，我欲携壺就君飲。